L-avvenimenti gravi ta' Lulju fis-Sudan t'Isfel għadhom friski fil-memorja. Matul il-ġlied f'Lulju, mijiet tilfu ħajjithom u twettqu atti atroċi ta' vjolenza sesswali. Dawk responsabbli jeħtieġ jitressqu quddiem il-ġustizzja. L-UE tappella sabiex jinfetħu investigazzjonijiet dwar id-delitti kollha li twettqu matul il-ġlied ta' dan l-aħħar bil-ħsieb ta' prosekuzzjoni ta' dawk responsabbli. F'dan il-kuntest, l-UE ttenni s-sejħa tagħha għall-istabbiliment rapidu tal-Qorti Ibrida għas-Sudan t'Isfel. L-UE tilqa' r-Riżoluzzjoni tal-Kunsill tas-Sigurtà tan-NU 2304 (2016) li estendiet il-mandat tal-Missjoni tan-NU fis-Sudan t'Isfel (UNMISS) sal-15 ta' Diċembru 2016 u awtorizzat l-iskjerament ta' forza għall-protezzjoni reġjonali, bħala parti mill-UNMISS, bir-responsabbiltà li tipprovdi ambjent sigur. Skjerament rapidu ta' din il-forza huwa pass importanti biex jgħin jiżgura l-paċi u l-istabbiltà fis-Sudan t'Isfel. L-UE tilqa' l-ispirtu ta' kooperazzjoni li wera l-Gvern ta' Transizzjoni ta' Għaqda Nazzjonali tas-Sudan t'Isfel fid-dikjarazzjoni konġunta maħruġa wara ż-żjara tal-Kunsill tas-Sigurtà tan-NU f'Juba fit-2-4 ta' Settembru. L-impenji li ħa fid-dikjarazzjoni konġunta, inkluż li jaħdem mal-UNMISS u mal-forza għall-protezzjoni reġjonali, iridu jiġu implimentati b'mod sħiħ mill-Gvern ta' Transizzjoni. L-UE tfaħħar l-involviment kontinwu f'din il-kwistjoni mill-Unjoni Afrikana u l-Awtorità Intergovernattiva għall-Iżvilupp (IGAD) u l-pożizzjoni responsabbli tal-pajjiżi ġirien matul l-avvenimenti reċenti. L-UE ttenni mill-ġdid l-appell tagħha lill-partijiet kollha tas-Sudan t'Isfel biex jimplimentaw il-Ftehim dwar ir-Riżoluzzjoni tal-Kunflitt in bona fede. L-UE tibqa' lesta li timponi sanzjonijiet kontra kwalunkwe individwu li jimmina l-proċess ta' paċi fis-Sudan t'Isfel, u - waqt li tinnota li l-UE ilha żmien timponi embargo fuq l-armi fuq is-Sudan t'Isfel - tappoġġa r-rieda tal-Kunsill tas-Sigurtà tan-NU li jikkunsidra miżuri addizzjonali, inkluż embargo fuq l-armi, jekk ikompli t-tfixkil fuq il-UNMISS. L-UE tfakkar mill-ġdid li azzjoni umanitarja hija indipendenti u newtrali, u hija pprovduta biss fuq il-bażi tal-ħtiġijiet kbar u l-aktar vulnerabbli s-Sudan t'Isfel. L-UE tħeġġeġ lill-Gvern ta' Transizzjoni ta' Għaqda Nazzjonali biex iżomm mal-obbligi tiegħu skont id-Dritt Umanitarju Internazzjonali li jiffaċilita s-sokkors rapidu u bla xkiel għas-Sud Sudaniżi kollha milquta mill-kunflitt, irrispettivament mill-affiljazzjoni etnika, tribali jew politika u li jiggarantixxi rispett sħiħ lill-organizzazzjonijiet kollha li jipprovdu għajnuna umanitarja u l-persunal tagħhom. Il-Pajjiżi Kandidati l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.